同慶長游草堂
作者：釋德洪
朝代：宋

paragraphs: 萬株蒼煙間，杳然出微徑。
相逢知有得，一笑洗孤憤。
蕭蕭半窗雨，終日滿風聽。
綠雲到巉絕，小立鋭清興。
約公我輩人，發此一區勝。
春工自無私，風力亦强敏。
柳垂拂掠黄，溪作揩磨淨。
籬間殿寒梅，吳姬發微哂。
已忻鳥聲樂，更愛游絲迥。
余郎妙天下，氣與山嶽峻。
春光纒肺腸，霽月磨風韻。
詩如畫好馬，落筆得神駿。
日斜興未闌，山窮春不盡。
更爲明日游，踏遍鍾山頂。
旋汲一人泉，峰頭煮春茗。